Συσχέτιση της μη αλκοολικής στεατοηπατίτιδας με την αρτηριακή σκληρία σε ασθενείς με μεταβολικό σύνδρομο πριν και μετά υπολιπιδαιμική αγωγή
Authors: Καργιώτης Κωνσταντίνος 
Published: August 2021

Προς το παρόν δεν υπάρχει καμία αποτελεσματική θεραπεία για τη μη αλκοολική λιπώδη νόσο του ήπατος (Non Alcoholic Fatty Liver disease, NAFLD) ή την προχωρημένη μορφή της τη μη αλκοολική στεατοηπατίτιδα (Non Alcoholic Steatohepatitis, NASH), η οποία μπορεί να εξελίχθη σε κίρρωση του ήπατος και τελικά σε ηπάτωμα. Σκοπός της μελέτης ήταν να διερευνηθεί η επίδραση της ροσουβαστατίνης σε ασθενείς με μεταβολικό σύνδρομο (Metabolic Syndrome, MetS) και NASH. Καθώς και η πιθανή συσχέτιση των μεταβολών της NASH με τις μεταβολές της αρτηριακής σκληρίας μετά τη χορήγηση υπολιπιδαιμικής αγωγής. Η προοπτική αυτή μελέτη περιελάμβανε 20 ασθενείς με MetS, δυσλιπιδαιμία και αποδεδειγμένη με βιοψία NASH. Οι ασθενείς έλαβαν συμβουλές τρόπου ζωής και έλαβαν θεραπεία για 12 μήνες με ροσουβαστατίνη (10 mg/ημέρα) ως μονοθεραπεία. Επανάληψη βιοψίας και επανάληψη του υπερηχογραφήματος του ήπατος διεξήχθησαν στο τέλος της μελέτης σε όλους τους ασθενείς. Τα ηπατικά ένζυμα, η γλυκόζη πλάσματος νηστείας, τα επίπεδα του ουρικού οξέος, και το προφίλ των λιπιδίων αξιολογούνταν κάθε 3 μήνες. Το πρωτεύον καταληκτικό σημείο ήταν ο βαθμός υποστροφής της μη αλκοολικής στεατοηπατίτιδας σε συνδυασμό με την ελάττωση των τιμών της ταχύτητας του σφυγμικού κύματος (Pulse Wave Velocity, PWV). Η επαναληπτική βιοψία ήπατος και το επαναληπτικό υπερηχογράφημα έδειξε πλήρη υποστροφής της NASH σε 19 ασθενείς καθώς και σημαντική βελτίωση των τιμών της PWV σε διαδοχικές ανά εξάμηνο μετρήσεις. Ο 20ος ασθενής, ο οποίος δεν είχε καμία βελτίωση, αλλά ούτε επιδείνωση, εμφάνισε αρτηριακή υπέρταση και αύξηση των επιπέδων των τριγλυκεριδίων κατά τη διάρκεια της μελέτης, κατά πάσα πιθανότητα λόγω των αλλαγών στον τρόπο ζωής, συμπεριλαμβανομένης και της κατάχρησης αλκοόλ. Οι δραστηριότητες των ηπατικών ενζύμων του ορού αλανινική αμινοτρανσφεράση, ασπαρτική αμινοτρανσφεράση, γάμμα-γλουταμυλοτρανσπεπτιδάση και αλκαλική φωσφατάση ομαλοποιήθηκαν από τον 6ο μήνα της θεραπείας. Η γλυκόζη νηστείας του πλάσματος και η τιμή της γλυκοζυλιωμένης αιμοσφαιρίνης μειώθηκαν στατιστικά. Οι τιμές των λιπιδίων ομαλοποιήθηκαν από τον 3ο μήνα της θεραπείας. Κανένας ασθενής δεν είχε MetS από τον 9ο μήνα της θεραπείας. Ο δείκτης μάζας σώματος και η περίμετρος της μέσης παρέμειναν αμετάβλητες κατά τη διάρκεια της μελέτης. Έτσι, οι μεταβολές στην ηπατική παθολογία και λειτουργία θα πρέπει να αποδοθούν αποκλειστικά στη μονοθεραπεία με ροσουβαστατίνη. Τα ευρήματα αυτά υποδηλώνουν ότι η μονοθεραπεία με ροσουβαστατίνη θα μπορούσε να βελτιώσει την αποδεδειγμένη με βιοψία στεατοηπατίτιδα με παράλληλη ευνοϊκή επίδραση της αρτηριακής σκληρίας και να προκαλέσει σημαντική βελτίωση των παραμέτρων του MetS εντός 12 μηνών. Αυτές οι επιδράσεις αλλά και η μείωση της γλυκόζης νηστείας του πλάσματος και των επιπέδων ουρικού οξέος στον ορό μπορεί να μειώσουν σημαντικά τον κίνδυνο της σχετιζόμενης με το καρδιαγγειακό σύστημα, αλλά και με το ήπαρ, νοσηρότητας και θνησιμότητας σε ασθενείς με μη αλκοολική στεατοηπατίτιδα. Αυτά τα ευρήματα χρειάζονται επιβεβαίωση από μεγαλύτερες μελέτες.